אחרי שהודיעו בבני יהודה על הארכת החוזה של המאמן, יוסי אבוקסיס, השלב הבא של הזהובים הוא לסיים את העונה בטעם מתוק ועם כמה שיותר נקודות. בני יהודה תפגוש הערב (רביעי, 19:15) את מכבי נתניה למשחק בו אין לה מה להפסיד, אך מנגד היריבה רוצה להתברג במקום הרביעי כשיש לה הזדמנות מצויינת לעשות זאת, מה שאומר שצפוי משחק התקפי ביותר לפחות מהצד של נתניה.
במשחקים האחרונים ניתן לראות כמה קשה לשחקנים של אבוקסיס וכי יש עייפות מסויימת אחרי עונה ארוכה. המאמן התייחס לכך כשאמר: "בשבועות האחרונים אני מרגיש שאנחנו סחוטים, הקבוצה התחילה להתאמן באמצע יוני וסיימה את הגביע בסוף מאי, ואני מרגיש על שחקנים, לא רק פיזית, זה גם בראש. יחד עם זאת אני מפרגן לשחקנים שעדיין מגיעים למשחקים עם רעב ורצון. הפגרה מגיעה לנו בזמן לאושש את השחקנים לעונה הבאה, אנחנו כל הזמן רוצים להיות יותר טובים אבל לא מתחייבים על שום דבר". המאמן צפוי לשלב במשחק שחקנים שלא זכו ליותר מדי דקות משחק אך מנגד, ישמור על מרכז ההגנה והקישור בידיעה שהם יפגשו יריבה שמרבה לתקוף בעיקר.
הקשר סתיו פיניש הוסיף: "ברור שזה מבאס שאין הרבה קהל במשחקים, אנחנו רוצים שיבוא יותר קהל, היו כמה משחקים שהיו הרבה אוהדים, מאמינים שבעונה הבאה נעשה עונה טובה יותר. אנחנו השחקנים צריכים לעשות את העבודה שלנו על המגרש ואם נעשה תוצאות טובות, אז הקהל יבוא מן הסתם. ככל שיותר אוהדים באים ומלווים אותנו, כך המוטיבציה שלנו גדלה יותר ויותר. יש לנו עוד שני משחקים, צריך לבוא ולסיים את העונה כמו שצריך. לא ניצחנו הרבה זמן והתגעגענו לתחושה הזאת. מקווה שנעשה את זה מול נתניה יבואו ויעודדו, זה הכי חשוב, כי באמת במשחקים שבא הקהל שלנו זה נתן דחיפה אדירה. זה לא אצטדיונים מלאים אמנם, אבל הקהל שלנו יודע לדחוף את הקבוצה בטירוף. כולנו רוצים אותם".
על ההישארות של אבוקסיס במועדון, אמר פיניש: "זה כיף גדול. אנחנו לא צריכים לדבר יותר מדי על יוסי ורואים מה הוא עשה העונה, אחרי העונה הקודמת שהייתה קצת מבולגנת. יוסי מאמן מצוין, אנחנו שמחים על ההחתמה הזאת. אני, כאחד שגדל במועדון, חושב שמגיע לבני יהודה שבנאדם כמו יוסי יהיה אחראי על הכל וינהל פה את הכל. אם יוסי נמצא, אנשים צריכים להיות רגועים כי לדעתי הוא הבנאדם הנכון במקום והזמן הנכון. כל דבר לדעתי מגיע בזמנו, יוסי קיבל את ההחלטות שלו ואני שמח שהוא החליט להישאר. אם הוא היה הולך לנבחרת היינו עצובים, אבל שמחים בשבילו. יוסי מאמן מצוין ויש לנו כימיה טובה לאורך כל הדרך".